เตือนไข้เลือดออกมีแนวโน้มระบาดช่วงหน้าฝน สสจ.ยะลา แนะหากพบอาการไข้ลอย คลื่นไส้ หรือเบื่ออาหาร ให้รีบพบแพทย์
สสจ.ยะลา  เตือนไข้เลือดออกมีแนวโน้มระบาดช่วงหน้าฝน ประชาชน ควรป้องกัน แนะหากพบมีอาการไข้ลอย คลื่นไส้ หรือเบื่ออาหารให้รีบพบแพทย์                  จากสถานการณ์โรคไข้เลือดออกจังหวัดยะลา ตั้งแต่วันที่ 1 มกราคม ถึง 10 มิถุนายน 2562 พบอัตราป่วยโรคไข้เลือดออก 74.51 ต่อประชากร แสนคน (ป่วยสะสม 391 ราย) ไม่มีผู้เสียชีวิต คิดเป็น 3 เท่า เมื่อเทียบกับช่วงเวลาเดียวกันในปี 2561 ที่ผ่านมา เป็นอันดับ 1 ในระดับเขตสุขภาพที่ 12 และอันดับ 10 ของประเทศ นั้น                 นายแพทย์ชัยวัฒน์ พัฒนาพิศาลศักดิ์  นายแพทย์เชี่ยวชาญด้านเวชกรรมป้องกัน รักษาการนายแพทย์สาธารณสุขยะลา ระบุว่า พื้นที่ จ.ยะลา ที่มีการพบอัตราป่วยสูงสุด คือ อำเภอธารโต กรงปินัง ยะหา บันนังสตา รามัน กาบัง เมืองยะลา และ อ.เบตง                   ซึ่งทาง สสจ.ยะลา ได้เปิดศูนย์ปฎิบัติการภาวะฉุกเฉินรับมือไข้เลือดออก จ.ยะลา พร้อมกำหนดมาตรการควบคุมป้องกันโรค ติดตามควบคุมกำกับการดำเนินงานทุกระดับ ทุกวัน   โดย เน้น มาตรการ "3 เคาะ 1 ค้น" ประกอบด้วย เคาะประตูโรงพยาบาล เคาะประตูบ้าน และเคาะประตูโรงเรียน  ซึ่งจะมีการค้นหาผู้ป่วย ผู้สงสัย การให้ความรู้ เก็บขยะ กำจัดแหล่งเพาะพันธุ์ลูกน้ำยุงลายทุกวันศุกร์ ตลอดจนพ่นสารเคมี  กำจัดยุงตัวแก่ ในพื้นที่เสี่ยง                ทั้งนี้ไข้เลือดออก เป็นโรคที่มียุงลายเป็นพาหะนำโรค มีโอกาสเป็นได้ทั้งเด็ก และผู้ใหญ่ และระบาดได้ทั้งปี และพบการระบาดมากในช่วงนี้ ซึ่งเป็นช่วงฤดูฝนมีแนวโน้มพบผู้ป่วยสูงขึ้น หากพบมีอาการไข้ลอย คลื่นไส้ หรือเบื่ออาหารอย่าซื้อยากินเอง แนะให้รีบพบแพทย์โดยเร็ว